Viimased neli hooaega Saku Sportingus mänginud Keiti Kruusmann siirdus aastase laenulepingu alusel Tartu JK Tammekasse.
2020. aasta suvel Katriin Sauluse tõsise vigastuse tõttu puurisuu üle võtnud Kruusmann on viimastel aastatel olnud Saku Sportingu kindel esikinnas. Mullu kogunes 19-aastase väravavahi arvele kõikides võistlussarjades 29 kohtumist, nullimänge sealjuures 12, vahendab Soccernet.ee.
Hiljuti tegi Kruusmann debüüdi ka A-koondises, kui Türgis toimunud laagris kohtuti Kosovo ja Põhja-Makedooniaga. Värskelt Tammekasse liikunud kindanaisel on U-19 koondisest kirjas kaheksa mängu.
Tartu JK Tammeka teenis mullu naiste meistriliigas viienda koha. Naiste meistriliiga uus hooaeg läheb lahti 31. märtsil, kui Talinna FC Flora võõrustab Tartu JK Tammekat.
Toimetaja: Maarja Värv